Goeie nuus: Ontvoerde seuntjie ná vyf maande opgespoorArgieffoto Puik speurwerk deur die polisie het daartoe gelei dat ŉ seuntjie Maandag opgespoor is nadat hy in Januarie in ŉ park aan die Oos-Rand ontvoer is. Sers. Welcome Simawu, polisiewoordvoerder, het Woensdag aan Maroela Media bevestig Kagiso Mokwena (6) is in ŉ voorstad naby Katlehong opgespoor. Maroela Media het by ŉ betroubare bron verneem die seuntjie was in ŉ plakkershut toegesluit toe die polisie op hom afgekom het. Kagiso Mokwena is gevind. “ŉ Vrou is op die toneel in hegtenis geneem,” het Simawu gesê. Hy het gesê die polisie ondersoek ŉ saak van menseroof en ontvoering. Die seun is terug in die sorg van sy familie. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, het die polisie, in besonder konst. Abram Mathibela, geloof vir sy toewyding in die ondersoek. “Dit is wonderlik dat Kagiso lewend en gesond gevind is. Die polisie het regtig goeie werk gedoen,” het sy gesê. Maroela Media het vroeër berig Mokwena het op 9 Januarie omstreeks 12:00 verdwyn terwyl hy saam met maats in ŉ park in Katlehong gespeel het. Daar is beweer dat ŉ onbekende vrou hom op sy naam geroep het terwyl die kinders gespeel het. Sy het aangebied om vir die kinders suigstokkies te koop. Sy het vir die maats geld gegee, waarna sy saam met Mokwena weggestap het. ŉ Beloning van R50 000 is later uitgeloof vir inligting wat kan lei tot die inhegtenisneming en vervolging van sy ontvoerder of ontvoerders. Die verdagte, vermoedelik 35 jaar oud, moet binnekort in die hof verskyn.